KIRJALLINEN KYSYMYS E-1319/00

esittäjä(t): Bart Staes (Verts/ALE) neuvostolle

(3. toukokuuta 2000)

Aihe: Yhteisön koulumaito-ohjelma

Komissio aikoo muuttaa koulumaito-ohjelmaa radikaalisti. Tähän asti Euroopan unioni on vastannut kokonaan kouluissa kulutetun maidon kustannuksista. Tulevaisuudessa kyseinen tuki puolitetaan. Jäsenvaltioiden on sitten rahoitettava toinen puolisko, mutta ne voivat siirtää kustannukset maidon tuottajille ja/tai maitotuotealalle. Tämä raju ehdotus on kohdannut paljon vastustusta, muun muassa sen vuoksi, että se vaikuttaa kielteisesti maidon kulutukseen.

1. Yhtyykö neuvosto komission perusteluihin koulumaito-ohjelman tuen puolittamiseksi? Jos vastaus on kielteinen, mikä on neuvoston kanta yhteisön koulumaito-ohjelman rahoittamiseen ja mitä vaihtoehtoista rahoitustapaa neuvosto ehdottaa?

2. Onko neuvosto tehnyt perusteellisen tutkimuksen komission ehdotuksen vaikutuksista koulujen maidonkulutukseen? Jos vastaus on kielteinen, miksi neuvosto ei ole tutkinut asiaa ja aikooko neuvosto vielä tehdä tutkimuksen, kun otetaan huomioon suunnitelman maidon kulutukselle (todennäköisesti) kielteiset seuraukset? Jos vastaus on myönteinen, mitkä ovat odotetut vaikutukset ja mitä johtopäätöksiä neuvosto tekee kyseisistä tutkimustuloksista?

3. Eikö neuvosto katso, että on tarkoituksenmukaisempaa säilyttää koulumaito-ohjelman koko tuki, kun otetaan huomioon maidon terveydelle myönteiset vaikutukset? Jos vastaus on kielteinen, miksi neuvosto kannattaa komission ehdotusta puolittaa koulumaidon tuki, huolimatta maidon terveydelle myönteisistä vaikutuksista? Jos vastaus on myönteinen, aikooko neuvosto ehdottaa, että Euroopan unioni rahoittaa koulumaito-ohjelmaa vastaisuudessakin?

Vastaus

(18.19. syyskuuta 2000)

1. Komissio antoi helmikuussa 1999 yksityiskohtaisen arviointikertomuksen koulumaidon jakelua koskevan toimenpiteen vaikutuksista ja toiminnasta Euroopan unionissa (Euroopan unioni rahoittaa toimenpiteestä 95 prosenttia). Kertomukseen perustuen komissio oli alustavasti suunnitellut, ettei toimenpidettä jatketa.

Neuvostossa keskusteltiin hintapaketin puitteissa kesäkuussa 1999 perusteellisesti komission antamasta kertomuksesta, minkä päätteeksi neuvosto hyväksyi seuraavan lausuman:

Maatalousministerit katsovat, että maidolla on ravintoarvonsa vuoksi erittäin tärkeä merkitys erityisesti lapsille ja nuorille. Tämän vuoksi he pitävät tarkoituksenmukaisena pohtia perusteellisemmin keinoja, joilla maidon käyttöä voidaan edistää kustannustehokkaalla tavalla talousarviovarojen yleinen taso huomioon ottaen.

2. Edellä mainitun vuoksi komissio tarkisti joulukuussa 1999 alkuperäisiä suunnitelmiaan ja esitti asetusehdotuksen järjestelmän jatkamiseksi siten, että yhteisö ja jäsenvaltiot vastaavat sen rahoituksesta puoliksi.

3. Neuvosto kävi istunnossaan 20. ja 21. maaliskuuta 2000 laajan periaatekeskustelun komission ehdotuksesta ennen Euroopan parlamentin lausunnon saamista. Keskustelusta kävi ilmi erityisesti se, että komission ehdottamaa rahoitusjärjestelmää vastustettiin voimakkaasti, minkä lisäksi esitettiin huomautuksia ehdotuksen teknisistä seikoista.

Neuvosto on tietoinen asian poliittisesta ja sosiaalisesta merkityksestä, johon arvoisa parlamentin jäsen viittasi ja käsittelee sitä piakkoin uudelleen Euroopan parlamentin 3. toukokuuta 2000 antaman lausunnon pohjalta. Kyseisessä lausunnossa Euroopan parlamentti kannattaa komission ehdotusta, jossa muutetaan erityisesti sen rahoitusjärjestelmää.